དེ་རིང་ཕྱི་ཚེས་༢༢ཉིན་གྱི་སྔ་དྲོར་སྡེ་དགེ་རྒྱལ་ཡོངས་ལྷན་ཚོགས་དབུས་སྤྱི་ཁྱབ་རྒྱུན་ལས་ཁང་དང་།དྷ་ས་ས་གནས་སྡེ་དགེ་ཚོགས་པ་ཟུང་གི་གོ་སྒྲིག་འོག་བཞུགས་སྒར་དྷ་ས་རུ།དེང་སྐབས་སྡེ་དགེ་འདན་མ་རུ་ཛ་དྲག་གནས་ཚུལ་ཐོན་བཞིན་པར་གདུང་སེམས་མཉམ་བསྐྱེད་ཆེད།སྔ་དྲོར་མཆོད་འབུལ་དང་།དགོང་དྲོར་མར་མེ་ཁྲོམ་སྐོར་ཞིག་བྱས་ཡོད་པ་དང་།དེར་སྐུ་མགྲོན་གཙོ་བོ་བོད་མི་མང་སྤྱི་འཐུས་བློ་བཟང་ཡེ་ཤེས་ལགས་ཀྱིས་བོད་ནང་གི་བོད་མི་ཚོའི་དཀའ་ངལ་སྤྱི་དང་།ལྷག་པར་དེང་སྐབས་སྡེ་དགེ་རུ་ལྷག་བཞིན་པའི་དཀའ་ངལ་སྐོར་གསལ་བཤད་དང་།དེར་རྒྱ་གཞུང་གིས་དོན་དམ་གྱི་འགན་ཁུར་དགོས་པའི་སྐོར་སོགས་གཏམ་བཤད་གནང་སོང་ལ།སྡེ་དགེ་རྒྱལ་ཡོངས་ལྷན་ཚོགས་ཀྱི་དྲུང་ཆེ་མཁན་པོ་འགྱུར་མེད་རྡོ་རྗེ་ལགས་ཀྱིས་དེང་སྐབས་བོད་སྤྱི་དང་།ལྷག་པར་སྡེ་དགེ་འདན་མའི་ཕྱོགས་ཀྱི་ཛ་དྲག་དཀའ་ངལ་སྐོར་སོགས་འཁོད་པའི་དགོས་འདུན་དོན་ཚན་གསུམ་ཅན་གྱི་གསར་འགོད་བསྒྲགས་གཏམ་སྒྲོག་སྦྱོང་གནང་སོང་།དེ་བཞིན་སང་ཉིན་ཕྱི་ཚེས་༢༣ཉིན་སུད་སི་ས་གནས་སྡེ་དགེ་ཚོགས་པས་རེབ་སྐོང་ཆོས་འཁོར་དགོན་དུ་བསྔོ་སྨོན་མཆོད་འབུལ་ཞིག་ཞུ་རྒྱུའི་ལས་རིམ་ཀྱང་ཡོད་པ་རེད་འདུག